CELEX: 32020R0884
Language: fi
Date: 2020-05-04 00:00:00
Title: Komission delegoitu asetus (EU) 2020/884, annettu 4 päivänä toukokuuta 2020, delegoidusta asetuksesta (EU) 2017/891 poikkeamisesta hedelmä- ja vihannesalan osalta ja delegoidusta asetuksesta (EU) 2016/1149 poikkeamisesta viinialan osalta vuonna 2020 covid-19-pandemian yhteydessä

29.6.2020   
               
               
                  FI
               
               
                  Euroopan unionin virallinen lehti
               
               
                  L 205/1
               
            
         KOMISSION DELEGOITU ASETUS (EU) 2020/884,
         annettu 4 päivänä toukokuuta 2020,
         delegoidusta asetuksesta (EU) 2017/891 poikkeamisesta hedelmä- ja vihannesalan osalta ja delegoidusta asetuksesta (EU) 2016/1149 poikkeamisesta viinialan osalta vuonna 2020 covid-19-pandemian yhteydessä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 1 kohdan ja 64 artiklan 6 kohdan,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (2) ja erityisesti sen 37, 53 ja 173 artiklan yhdessä 227 artiklan kanssa,
         sekä katsoo seuraavaa:
         
                     (1)
                  
                  
                     Covid-19-pandemian ja siitä johtuvien laajojen liikkumisrajoitusten vuoksi kaikilla jäsenvaltioilla ja kaikilla viljelijöillä koko unionissa on ollut poikkeuksellisia vaikeuksia asetuksen (EU) N:o 1308/2013 32–36 artiklassa hedelmä- ja vihannesalan osalta ja 39–52 artiklassa viinialan osalta säädettyjen tukijärjestelmien suunnittelussa ja täytäntöönpanossa. Logistiset ongelmat ja työvoimapula ovat altistaneet nämä viljelijät covid-19-pandemian aiheuttamalle talouden häiriötilalle. Viljelijöillä on erityisesti taloudellisia vaikeuksia ja kassavirtaongelmia. Tilanne on aiheuttanut häiriöitä ja keskeytyksiä näiden alojen toimitusketjun toimintaan.
                  
               
                     (2)
                  
                  
                     Kun otetaan huomioon näiden olosuhteiden yhdessä aiheuttama ennennäkemätön tilanne, on tarpeen lieventää näitä vaikeuksia poikkeamalla hedelmä- ja vihannesalalla sekä viinialalla sovellettavien delegoitujen asetusten tietyistä säännöksistä.
                  
               
                     (3)
                  
                  
                     Kaikissa jäsenvaltioissa on ollut poikkeuksellisia vaikeuksia hedelmä- ja vihannesalan hyväksyttyjen tuottajaorganisaatioiden ja tuottajaorganisaatioiden yhteenliittymien toimintaohjelmien suunnittelussa, hallinnoinnissa ja täytäntöönpanossa. Tämä voi viivästyttää näiden toimintaohjelmien täytäntöönpanoa, ja sen vuoksi tuottajaorganisaatiot ja tuottajaorganisaatioiden yhteenliittymät eivät ehkä pysty noudattamaan kyseisille toimintaohjelmille erityisesti komission delegoidussa asetuksessa (EU) 2017/891 (3) vahvistettuja unionin oikeudellisia vaatimuksia. Tuottajaorganisaatiot ovat myös alttiita covid-19-pandemian aiheuttamille häiriöille ja keskeytyksille, ja niillä on taloudellisia vaikeuksia ja kassavirtaongelmia, jotka johtuvat toimitusketjujen häiriintymisestä ja tiettyjen myyntipisteiden sulkemisesta erityisesti tukkukaupassa sekä majoitus- ja ravitsemisalalla. Niillä on logistisia ongelmia ja sadonkorjuuseen liittyviä vaikeuksia, jotka johtuvat työvoimapulasta ja vaikeuksista saavuttaa kuluttajat toimitusketjun häiriöiden vuoksi. Tämä vaikuttaa suoraan tuottajaorganisaatioiden rahoitusvakauteen ja niiden kykyyn panna toimintaohjelmia täytäntöön sekä vuonna 2020 että sitä seuraavina vuosina, koska vuonna 2020 kaupan pidetyn tuotannon arvo vaikuttaa unionin taloudellisen tuen laskentaan seuraavina vuosina. Tämä vaikuttaa myös tuottajaorganisaatioiden kykyyn ottaa käyttöön toimenpiteitä ja toimia, joilla pyritään selviämään kriisin vaikutuksista. Lisäksi covid-19-pandemian aiheuttama kaupan pidetyn tuotannon arvon aleneminen heikentää hedelmä- ja vihannesalan tuottajaorganisaatioiden toimintaohjelmien jatkuvuutta ja elinkelpoisuutta vastaisuudessa, koska vuoden 2020 kaupan pidetyn tuotannon arvo vaikuttaa myös unionin seuraavien vuosien taloudellisen tuen laskentaan.
                  
               
                     (4)
                  
                  
                     Hyväksyttyjen tuottajaorganisaatioiden ja tuottajaorganisaatioiden yhteenliittymien on täytettävä demokraattista vastuuvelvollisuutta koskeva hyväksymisperuste, jollei delegoidun asetuksen (EU) 2017/891 17 artiklassa säädetyistä vaatimuksista muuta johdu. Asetuksen 17 artiklan 2 kohdan mukaan luonnollisen henkilön tai oikeushenkilön äänioikeuksien ja osakkuuksien tai pääoman enimmäisprosenttiosuuden on oltava alle 50 prosenttia kaikista äänioikeuksista ja alle 50 prosenttia osakkuuksista tai pääomasta. Covid-19-pandemiaan liittyvistä syistä jotkin tuottajajäsenet saattavat joutua lopettamaan toimintansa, ja tästä syystä tietyt tuottajaorganisaatiot tai tuottajaorganisaatioiden yhteenliittymät eivät ehkä täytä tätä vaatimusta vuonna 2020. Tällainen sääntöjenvastaisuus saattaa johtaa hyväksynnän keskeyttämiseen tai menettämiseen, tuen maksamisen keskeyttämiseen, taloudellisiin seuraamuksiin ja unionin taloudellisen tuen takaisinperintään. Tämän vuoksi olisi vuoden 2020 osalta sallittava, että oikeushenkilön tai luonnollisen henkilön äänioikeuksien ja osakkuuksien tai pääoman prosenttiosuus voi olla enemmän kuin 50 prosenttia kaikista äänioikeuksista ja enemmän kuin 50 prosenttia tuottajaorganisaation osakkuuksista tai pääomasta. Jotta luonnolliset henkilöt ja oikeushenkilöt eivät kuitenkaan voisi käyttää väärin valtuuksia, jotka tilapäisesti ylittävät nämä äänioikeuksien ja osakkuuksien tai pääoman rajat, jäsenvaltioiden olisi toteutettava toimenpiteitä tuottajaorganisaatioiden ja tuottajaorganisaatioiden yhteenliittymien suojelemiseksi vallan väärinkäytöltä. Tällaiset toimenpiteet voivat koskea päätöksiä unionin taloudellisen tuen käytöstä tai toimintaohjelmien muutoksista, jos nämä hyödyttäisivät suhteettomasti yksittäisiä luonnollisia henkilöitä tai oikeushenkilöitä.
                  
               
                     (5)
                  
                  
                     Hedelmä- ja vihannesalan kaupan pidetyn tuotannon arvon aleneminen covid-19-pandemian vuoksi vaikuttaa merkittävästi tuottajaorganisaatioiden seuraavana vuonna saaman unionin tuen määrään, koska unionin tuen määrä lasketaan kunkin tuottajaorganisaation kaupan pidetyn tuotannon arvon prosenttiosuutena. Jos kaupan pidetyn tuotannon arvo laskee vuonna 2020 huomattavasti covid-19-pandemiaan liittyvistä syistä, tuottajaorganisaatiot ovat vaarassa menettää hyväksyntänsä tuottajaorganisaationa, koska yksi hyväksymisen edellytyksistä on kaupan pidetyn tuotannon tietyn kansallisella tasolla vahvistetun vähimmäisarvon saavuttaminen. Tämä vaarantaisi tuottajaorganisaatioiden pitkän aikavälin vakauden. Sen vuoksi, jos tuotannon arvo laskee vuonna 2020 vähintään 35 prosenttia covid-19-pandemiaan liittyvistä syistä ja jos tämä tapahtuu tuottajaorganisaation vastuuseen ja valvontaan kuulumattomista syistä, vuonna 2020 kaupan pidetyn tuotannon arvoksi olisi vahvistettava 100 prosenttia edellisen kauden kaupan pidetyn tuotannon arvosta. Komission delegoidun asetuksen (EU) 2017/891 23 artiklan 4 kohdassa säädetty 65 prosentin kynnys edellisen kauden kaupan pidetyn tuotannon arvosta ei ole riittävä taloudellisen ja rahoituksellisen vakauden saavuttamiseksi covid-19-pandemian aiheuttamissa olosuhteissa niiden tuottajaorganisaatioiden osalta, joita tällainen kaupan pidetyn tuotannon arvon menetys koskee. Se olisi nostettava vuoden 2020 osalta 100 prosenttiin edellisen kauden kaupan pidetyn tuotannon arvosta ottaen huomioon covid-19-pandemian laajat taloudelliset vaikutukset hedelmä- ja vihannesalalla.
                  
               
                     (6)
                  
                  
                     Jäsenvaltioiden olisi voitava vuonna 2020 muuttaa delegoidun asetuksen (EU) 2017/891 27 artiklassa tarkoitettuja kansallisia strategioitaan myös sen jälkeen, kun toimintaohjelmat on toimitettu hyväksyttäviksi, jotta strategiaa sekä hyväksyttyjen toimintaohjelmien suunnittelua, hallinnointia ja täytäntöönpanoa voidaan parantaa ja sen myötä puuttua covid-19-pandemian markkinavaikutuksiin hedelmä- ja vihannesalalla. Jäsenvaltioiden olisi varmistettava, että hyväksyttyihin toimintaohjelmiin kuuluvien monivuotisten ja käynnissä olevien toimien jatkuvuus ja täytäntöönpano eivät häiriinny.
                  
               
                     (7)
                  
                  
                     Jäsenvaltiot olisi myös vapautettava vuonna 2020 delegoidun asetuksen (EU) 2017/891 27 artiklan 5 kohdassa säädetystä velvoitteesta vahvistaa kansallisessa strategiassa toimintarahaston enimmäisprosenttimäärät, jotka voidaan käyttää yksittäisiin toimenpiteisiin tai toimityyppeihin. Tarkoituksena on tarjota tuottajaorganisaatioille lisää joustavuutta toteuttaa toimenpiteitä, joilla puututaan covid-19-pandemian vaikutuksiin hedelmä- ja vihannesalalla.
                  
               
                     (8)
                  
                  
                     Kun otetaan huomioon covid-19-pandemian vakavien vaikutusten kesto hedelmä- ja vihannesalalla, tuottajaorganisaatiot tai tuottajaorganisaatioiden yhteenliittymät voivat muuttaa toimintaohjelmiaan seuraaviksi vuosiksi tai jopa täytäntöönpanovuoden aikana delegoidun asetuksen (EU) 2017/891 34 artiklan mukaisesti edellyttäen, että jäsenvaltiot hyväksyvät muutokset. Covid-19-pandemian vaikutuksiin puuttumiseksi tuottajaorganisaatioiden olisi myös voitava keskeyttää toimintaohjelmansa väliaikaisesti kokonaan tai osittain vuonna 2020.
                  
               
                     (9)
                  
                  
                     Delegoidun asetuksen (EU) 2017/891 36 artiklan 1 kohdan mukaan tuottajaorganisaatiolle tai tuottajaorganisaatioiden yhteenliittymälle ei saa enää maksaa maksuja toimista, joita toteutetaan toimintaohjelman lopettamispäivämäärän jälkeen, jos tuottajaorganisaatio tai tuottajaorganisaatioiden yhteenliittymä lopettaa toimintaohjelmansa toteuttamisen ennen toimintaohjelman suunniteltua päättymistä. Jotta voitaisiin varmistaa tuottajaorganisaatioiden taloudellinen vakaus, tukea, joka on saatu ennen toimintaohjelman lopettamista toteutettuihin tukikelpoisiin toimiin, ei kuitenkaan saa periä takaisin, jos tuottajaorganisaatio tai tuottajaorganisaatioiden yhteenliittymä osoittaa jäsenvaltion toimivaltaiselle viranomaiselle, että kyseinen toimintaohjelma päättyi vuonna 2020 covid-19-pandemiaan liittyvistä ja tuottajaorganisaation vastuuseen ja valvontaan kuulumattomista syistä.
                  
               
                     (10)
                  
                  
                     Jotta varmistetaan tuottajaorganisaatioiden rahoitusvakaus, hedelmä- ja vihannesalan monivuotisiin sitoumuksiin, kuten ympäristötoimiin, myönnettyä unionin taloudellista tukea ei tulisi periä takaisin maataloustukirahastolle, jos sitoumusten pitkän aikavälin tavoitteita ei voitu saavuttaa sen vuoksi, että sitoumukset keskeytyivät vuonna 2020 covid-19-pandemiaan liittyvistä syistä.
                  
               
                     (11)
                  
                  
                     Kun otetaan huomioon covid-19-pandemiasta johtuvat häiriöt ja keskeytykset, erityisesti tuotteiden korjuuseen tarvittavan työvoiman puute ja logistiikan häiriöt vuonna 2020 sekä hedelmä- ja vihannesalan tuotteiden pilaantuvuus, tuottajaorganisaatioille olisi myönnettävä joustavuutta delegoidun asetuksen (EU) 2017/891 48 artiklan 3 kohdassa tarkoitetun korjaamatta jättämistä koskevan toimenpiteen täytäntöönpanoon. Sen vuoksi vuonna 2020 olisi oltava mahdollista toteuttaa korjaamatta jättämistä koskevia toimia, vaikka kaupallinen tuotanto olisi saatu asianomaiselta alalta tavanomaisen tuotantosyklin aikana tai vaikka samaan alaan olisi aiemmin sovellettu raakana korjaamista koskevaa toimenpidettä.
                  
               
                     (12)
                  
                  
                     Komission delegoidun asetuksen (EU) 2017/891 54 artiklan b alakohdan ja 58 artiklan 3 kohdan mukaan niin tuottajaorganisaatioiden kuin jäsenvaltioiden suorittamasta hedelmä- ja vihannesalan toimintaohjelmien seurannasta ja arvioinnista sekä toimintaohjelmien tehokkuuden ja vaikuttavuuden arvioinnissa käytettävistä järjestelmistä on tehtävä arviointi, joka on toimitettava komissiolle viimeistään 15 päivänä marraskuuta 2020. Kun otetaan huomioon covid-19-pandemiaan liittyvistä syistä aiheutunut häiriö jäsenvaltioiden julkishallintojen toiminnassa, mainitun asetuksen 58 artiklassa tarkoitettua vuonna 2020 suoritettavaa arviointia koskevan kertomuksen toimittamisen määräaikaa olisi jatkettava 30 päivään kesäkuuta 2021.
                  
               
                     (13)
                  
                  
                     Covid-19-pandemiaan liittyvistä syistä hedelmä- ja vihannesalalla aiheutuva häiriö vaikuttaa tuottajaorganisaatioiden kykyyn toteuttaa vuonna 2020 delegoidun asetuksen (EU) 2017/891 59 artiklan 1 ja 4 kohdassa tarkoitettuja korjaavia toimenpiteitä määräajassa, joka on enimmillään neljä kuukautta. Jäsenvaltioille olisi sen vuoksi annettava lupa pidentää näitä määräaikoja yli neljän kuukauden enimmäisajan vuonna 2020.
                  
               
                     (14)
                  
                  
                     Delegoidun asetuksen (EU) 2017/891 5 artiklan mukaisesti tuottajaorganisaation on hyväksyntänsä säilyttääkseen jatkuvasti täytettävä jäsenvaltion vahvistama jäsenten vähimmäismäärää koskeva vaatimus. Jos tuottajaorganisaatiot eivät täytä tätä vaatimusta, jäsenvaltioiden on delegoidun asetuksen (EU) 2017/891 59 artiklan 2 kohdan mukaan keskeytettävä kyseisen tuottajaorganisaation hyväksyntä, pidätettävä tukien maksut ja vähennettävä tuen vuotuista määrää 2 prosenttia jokaista hyväksynnän keskeyttämisen aikaista kalenterikuukautta tai sen osaa kohti. Kun otetaan huomioon covid-19-pandemian aiheuttama häiriö, jäsenvaltioiden ei tulisi keskeyttää tuen maksamista tuottajaorganisaatioille, joissa jäsenten vähimmäismäärää ei hedelmä- ja vihannesalalla täyty vuonna 2020.
                  
               
                     (15)
                  
                  
                     Jäsenvaltioiden olisi voitava pidentää korjaavien toimenpiteiden määräaikaa delegoidun asetuksen (EU) 2017/891 59 artiklan 2 kohdassa tarkoitetun hyväksynnän keskeyttämisen aikana yli 12 kuukauteen siitä päivästä, jona asianomainen tuottajaorganisaatio vastaanotti varoituskirjeen, jos kyseinen tuottajaorganisaatio ei ole voinut toteuttaa korjaavia toimenpiteitä covid-19-pandemiaan liittyvistä syistä. Tällaiset pidennykset eivät saisi ulottua 31 päivää joulukuuta 2020 pidemmälle. Tällä määräajalla on tarkoitus varmistaa, että tuottajaorganisaatioilla on riittävästi aikaa toteuttaa korjaavia toimenpiteitä.
                  
               
                     (16)
                  
                  
                     Kun otetaan huomioon covid-19-pandemian hedelmä- ja vihannesalalla aiheuttama häiriö, jäsenvaltioiden ei tulisi soveltaa delegoidun asetuksen (EU) 2017/891 59 artiklan 2 kohdassa säädettyä 2 prosentin vähennystä vuotuiseen tukimäärään jokaista hyväksynnän keskeyttämisen aikaista kalenterikuukautta tai sen osaa kohti, jos tuottajaorganisaatio, jonka hyväksyntä on keskeytetty, ei voi toteuttaa korjaavia toimenpiteitä vuonna 2020 covid-19-pandemiaan liittyvistä syistä. Samasta syystä jäsenvaltioiden ei tulisi soveltaa delegoidun asetuksen (EU) 2017/891 59 artiklan 5 kohdassa säädettyä yhden prosentin vähennystä vuotuiseen tukimäärään jokaista kalenterikuukautta tai sen osaa kohti.
                  
               
                     (17)
                  
                  
                     Delegoidun asetuksen (EU) 2017/891 59 artiklan 6 kohdan mukaan jäsenvaltioiden on peruutettava hyväksyntä, jos tuottajaorganisaatio ei osoita kaupan pidetyn tuotannon vähimmäisarvoon tai -määrään liittyvien perusteiden noudattamista viimeistään sitä vuotta seuraavan toisen vuoden 15 päivänä lokakuuta, jona perusteita ei noudatettu. Koska covid-19-pandemian hedelmä- ja vihannesalalla aiheuttama häiriö vaikuttaa tuottajaorganisaatioiden kaupan pidetyn tuotannon arvoon ja määrään, vuotta 2020 ei tulisi ottaa huomioon vahvistettaessa, onko mainitun asetuksen 59 artiklan 6 kohdan mukaista kaupan pidetyn tuotannon vähimmäisarvoa tai -määrää noudatettu.
                  
               
                     (18)
                  
                  
                     Vuonna 2020 päättyviä toimintaohjelmia toteuttavat tuottajaorganisaatiot eivät ehkä voi täyttää asetuksen (EU) N:o 1308/2013 33 artiklan 5 kohdan b alakohdassa säädettyjä edellytyksiä covid-19-pandemiaan liittyvistä syistä. Näissä olosuhteissa delegoidun asetuksen (EU) 2017/891 61 artiklan 6 kohdassa tarkoitettua tuen kokonaismäärän vähennystä ei tulisi soveltaa asianomaisiin toimintaohjelmiin vuonna 2020 hedelmä- ja vihannesalalla.
                  
               
                     (19)
                  
                  
                     Viinintuottajajäsenvaltioissa on esiintynyt poikkeuksellisia vaikeuksia viinialan tukiohjelmien mukaisten operaatioiden suunnittelussa, hallinnoinnissa ja täytäntöönpanossa. Tämä voi viivästyttää kyseisten operaatioiden täytäntöönpanoa, ja sen vuoksi operaatiot eivät ehkä täytä erityisesti komission delegoidussa asetuksessa (EU) 2016/1149 (4) vahvistettuja unionin oikeudellisia vaatimuksia. Viinialan toimijat ovat myös alttiita covid-19-pandemian aiheuttamille häiriöille ja keskeytyksille, ja niillä on taloudellisia vaikeuksia ja kassavirtaongelmia, jotka johtuvat toimitusketjujen häiriintymisestä ja tiettyjen myyntipisteiden sulkemisesta erityisesti vähittäiskaupassa ja ateriapalvelualalla. Niillä on logistisia ongelmia ja tuotannon hallinnointiin liittyviä vaikeuksia, jotka johtuvat työvoiman puutteesta ja vaikeuksista saavuttaa kuluttajat toimitusketjun häiriöiden vuoksi. Tämä vaikuttaa suoraan viinialan toimijoiden taloudelliseen vakauteen ja kykyyn toteuttaa viinialan tukiohjelmien mukaisia operaatioita vuonna 2020.
                  
               
                     (20)
                  
                  
                     Hallitusten viime kuukausina toteuttamat toimenpiteet covid-19-pandemian aiheuttaman kriisin ratkaisemiseksi, erityisesti hotellien, baarien ja ravintoloiden sulkeminen, ihmisten ja tavaroiden liikkumisen rajoittaminen välttämättömään sekä tiettyjen unionin sisäisten rajojen sulkeminen, vaikuttavat kielteisesti unionin viinialaan ja aiheuttavat markkinahäiriötä.
                  
               
                     (21)
                  
                  
                     Lisäksi työvoimapula, joka myös liittyy covid-19-pandemiaan, ja covid-19-pandemian aiheuttamat logistiset vaikeudet aiheuttavat paineita viininviljelijöille ja koko viinialalle, sillä tulevan sadon kannalta aiheutuu kasvavia ongelmia: alhaisia hintoja, vähentynyttä kulutusta sekä kuljetus- ja myyntivaikeuksia. Kaikki nämä tekijät aiheuttavat vakavia häiriöitä viinimarkkinoilla.
                  
               
                     (22)
                  
                  
                     Unionin viinimarkkinoiden olosuhteet vaikeutuivat jo koko vuoden 2019 ajan, ja viinivarastot ovat suurimmillaan sitten vuoden 2009. Tämä kehitys johtuu pääasiassa vuoden 2018 ennätyssadosta ja viinin kulutuksen yleisestä laskusta unionissa. Lisäksi vientiin ovat vaikuttaneet Amerikan yhdysvaltojen, jonne suurin osa unionin viinin viennistä suuntautuu, käyttöön ottamat tuontitullit. Covid-19-pandemia on aiheuttanut uuden iskun jo heikentyneelle alalle, joka ei enää voi pitää kaupan tai jaella tuotteitaan tehokkaasti lähinnä siitä syystä, että tärkeät vientimarkkinat ovat kiinni ja että asianmukaisten eristämistoimenpiteiden ja sulkutoimien varmistamiseksi on toteutettu toimenpiteitä, erityisesti kaikki ateriapalvelutoiminta on keskeytetty eivätkä toimitukset vakioasiakkaille ole mahdollisia. Viinintuotannossa tarvittavien keskeisten tuotantopanosten, kuten pullojen ja korkkien, toimittamisvaikeudet hankaloittavat lisäksi viinialan toimijoiden toimintaa, sillä toimijat eivät pysty saattamaan markkinoille viiniä, joka olisi valmis pidettäväksi kaupan.
                  
               
                     (23)
                  
                  
                     Tätä taustaa vasten covid-19-pandemiaan liittyvistä syistä on tarpeen toteuttaa kiireellisiä väliaikaisia toimenpiteitä markkinahäiriön korjaamiseksi. Näitä ovat muun muassa väliaikaisten muutosten salliminen valitun operaation tavoitteeseen ja sellaisten toimien maksaminen, jotka on saatettu päätökseen, vaikka operaatiokokonaisuutta ei olisi pantu kokonaisuudessaan täytäntöön. Olisi myös sallittava viinitilojen rakenneuudistukseen ja uusiin lajikkeisiin siirtymiseen sekä investointeihin ja innovointiin liittyvien operaatioiden osittainen toteuttaminen ilman seuraamuksia.
                  
               
                     (24)
                  
                  
                     Jotta toimijoita voidaan auttaa reagoimaan nykyisiin poikkeuksellisiin olosuhteisiin ja selviämään tästä ennalta arvaamattomasta ja epävarmasta tilanteesta, on aiheellista sallia lisää joustavuutta delegoidun asetuksen (EU) 2016/1149 22 ja 26 artiklan, 53 artiklan 1 kohdan sekä 54 artiklan mukaisten toimenpiteiden täytäntöönpanossa.
                  
               
                     (25)
                  
                  
                     Kun kyseessä on raakana korjaamiseen myönnettävä tuki, delegoidun asetuksen (EU) 2016/1149 22 artiklassa ei sallita raakana korjaamista kahtena peräkkäisenä vuonna samalla lohkolla. Kun otetaan huomioon, että covid-19-pandemian kestosta ja vakavuudesta ei ole varmuutta, kyseinen rajoitus olisi poistettava väliaikaisesti 15 päivään lokakuuta 2020 saakka, jotta tuottajat voisivat säännellä tuotantoaan paremmin ja sopeutua paremmin markkinatilanteeseen pidemmällä aikavälillä.
                  
               
                     (26)
                  
                  
                     Delegoidun asetuksen (EU) 2016/1149 26 artiklassa rajoitetaan viinialan tukiohjelmissa keskinäisten rahastojen perustamiseen myönnettävä tuki kolmeen vuoteen. Kun otetaan huomioon covid-19-pandemiasta johtuva nykyinen kriisi ja jotta voidaan edistää vastuullista lähestymistapaa kriisitilanteihin, katsotaan aiheelliseksi poistaa väliaikaisesti kolmen vuoden määräaika, jota sovelletaan keskinäisten rahastojen perustamiseen myönnettävään tukeen. Näin tuetaan tuottajia pidemmällä aikavälillä ja parannetaan heidän mahdollisuuksiaan säilyttää tulonsa tässä kriisitilanteessa.
                  
               
                     (27)
                  
                  
                     Asetuksen (EU) N:o 1308/2013 mukaisissa viinialan tukiohjelmissa toteutettaviin toimiin mahdollisesti tehtäviä muutoksia koskevat säännöt vahvistetaan delegoidun asetuksen (EU) 2016/1149 53 artiklan 1 kohdassa. Jotta tuensaajat voisivat reagoida asianmukaisesti ja tehokkaasti covid-19-pandemiaan liittyviin poikkeuksellisiin olosuhteisiin ja mukauttaa tuotantoa ja kaupan pitämistä, näihin sääntöihin olisi sallittava enemmän tilapäistä joustavuutta. Sen vuoksi on aiheellista antaa jäsenvaltioille tilapäisesti lupa poiketa kyseisistä säännöistä sallimalla tuensaajien esittää muutoksia alun perin hyväksyttyyn operaatioon ilman kansallisten viranomaisten hyväksyntää. Tällä tavoin jäsenvaltiot voivat sallia, että näiden toimenpiteiden mukaisten operaatioiden muutokset, tukikelpoisen tuen alun perin hyväksytyn määrän rajoissa, pannaan täytäntöön ilman ennakkohyväksyntää. Tällainen poikkeus auttaisi tuensaajia, jotka eivät pysty saattamaan tiettyjä operaatioita päätökseen kriisin vuoksi ja jotka haluavat muuttaa niitä estääkseen uudet taloudelliset tappiot tai selvitäkseen paremmin markkinatilanteesta. Lisäksi on väliaikaisesti aiheellista sallia valitun operaation tavoitteen muuttaminen niiden toimenpiteiden osalta, jotka liittyvät menekinedistämiseen, viinitilojen rakenneuudistukseen, uusiin lajikkeisiin siirtymiseen, investointeihin ja innovointiin, koska toisin kuin muilla viinialan tukiohjelmiin kuuluvilla toimenpiteillä, näillä toimenpiteillä voi olla moninaisia tavoitteita, esimerkiksi investoinnit viininvalmistamoon ja viinikellariin. Tällaisissa tapauksissa tuensaajan olisi voitava supistaa operaation tavoitteiden laajuutta, jos hän ei pysty saavuttamaan kyseisen operaation tavoitetta kokonaisuudessaan. Tällaisille muutoksille olisi kuitenkin edelleen saatava toimivaltaisen viranomaisen hyväksyntä.
                  
               
                     (28)
                  
                  
                     Jotta tuensaajille ei aiheutuisi seuraamuksia, vaikka he ovat hyödyntäneet käyttöön otettua joustomahdollisuutta, joka mahdollistaa muutokset hyväksyttyihin operaatioihin ilman ennakkohyväksyntää, tai vaikka he eivät ole panneet täytäntöön operaatiokokonaisuutta toimivaltaisen viranomaisen alun perin hyväksymässä muodossa, tai vaikka he ovat muuttaneet operaation tavoitetta, on myös tarpeen poiketa väliaikaisesti delegoidun asetuksen (EU) 2016/1149 54 artiklan 1 kohdasta, jossa säädetään, että tuki maksetaan sen jälkeen, kun on varmistettu, että joko operaatiokokonaisuus tai kaikki operaation yksittäiset toimet on pantu kokonaisuudessaan täytäntöön. Näin varmistetaan, että yksittäisille toimille maksetaan tukea tämän asetuksen mukaisesti, kunhan kyseiset toimet toteutetaan kokonaisuudessaan.
                  
               
                     (29)
                  
                  
                     Asetuksen (EU) N:o 1308/2013 46 ja 47 artiklan mukaisesti tuettujen toimien osalta on myös tarpeen poiketa väliaikaisesti delegoidun asetuksen (EU) 2016/1149 54 artiklan 4 kohdasta, jotta tuensaajille ei aiheutuisi seuraamuksia, vaikka he eivät ole kriisin vuoksi panneet täytäntöön operaatioitaan koko sillä pinta-alalla, jolle tuki on hyväksytty, ja jotta varmistetaan, että tuki maksetaan, ilman seuraamuksia, toteutettuun operaation osaan.
                  
               
                     (30)
                  
                  
                     Koska on tarpeen toteuttaa toimet viipymättä, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,
                  
               ON HYVÄKSYNYT TÄMÄN ASETUKSEN:
         I OSASTO
         
            HEDELMÄT JA VIHANNEKSET
         
         
            1 artikla
            Tilapäinen poikkeaminen asetuksesta (EU) 2017/891
            
               1.   Poiketen siitä, mitä 17 artiklan 2 kohdan ensimmäisessä alakohdassa säädetään, äänioikeuksien ja osakkuuksien tai pääoman enimmäisprosenttiosuus, joka kenellä tahansa luonnollisella henkilöllä tai oikeushenkilöllä voi tuottajaorganisaatiossa olla, voi vuonna 2020 olla enemmän kuin 50 prosenttia kaikista äänioikeuksista ja enemmän kuin 50 prosenttia osakkuuksista tai pääomasta covid-19-pandemiaan liittyvistä syistä. Jäsenvaltioiden on kuitenkin toteutettava toimenpiteitä varmistaakseen, että oikeushenkilö tai luonnollinen henkilö, jolla on hallussaan äänioikeuksia ja osakkuuksia tai pääomaa, joiden osuus on enemmän kuin 50 prosenttia kaikista äänioikeuksista ja enemmän kuin 50 prosenttia osakkuuksista tai pääomasta, ei käytä valtaansa väärin.
            
            
               2.   Poiketen siitä, mitä 23 artiklan 4 kohdassa säädetään, jos tuotannon arvo on vuonna 2020 laskenut vähintään 35 prosenttia covid-19-pandemian vuoksi ja jos tämä on tapahtunut tuottajaorganisaation vastuuseen ja valvontaan kuulumattomista syistä, asianomaisen tuotteen kaupan pidetyn tuotannon arvon katsotaan olevan 100 prosenttia tuotteen edellisen viitekauden arvosta. Tuottajaorganisaation on todistettava asianomaisen jäsenvaltion toimivaltaiselle viranomaiselle, että nämä edellytykset täyttyvät.
            
            
               3.   Poiketen siitä, mitä 27 artiklan 4 kohdassa säädetään, jäsenvaltiot voivat muuttaa kansallista strategiaa vuoden 2020 osalta sen jälkeen, kun kyseisen vuoden toimintaohjelmaluonnos on jätetty. Jäsenvaltioiden on kuitenkin varmistettava, että tuottajaorganisaatioiden hyväksyttyihin toimintaohjelmiin kuuluvien monivuotisten ja käynnissä olevien toimien jatkuvuus ja täytäntöönpano eivät häiriinny.
            
            
               4.   Poiketen siitä, mitä 27 artiklan 5 kohdassa säädetään, velvoitetta, jonka mukaan jäsenvaltioiden on vahvistettava kansallisessa strategiassaan toimintarahaston enimmäisprosenttimäärät yksittäisten toimenpiteiden tai toimityyppien rahoitukselle eri toimenpiteiden välisen tasapainon varmistamiseksi, ei sovelleta vuoden 2020 osalta.
            
            
               5.   Poiketen siitä, mitä 34 artiklan 2 kohdassa säädetään, jäsenvaltiot voivat vuonna 2020 myös antaa tuottajaorganisaatioille luvan keskeyttää toimintaohjelmansa kokonaan tai osittain vuodeksi 2020.
            
            
               6.   Ennen toimintaohjelman lopettamista toteutettuihin tukikelpoisiin toimiin saatua tukea ei vuoden 2020 osalta peritä takaisin edellyttäen, että delegoidun asetuksen (EU) 2017/891 36 artiklan 2 kohdassa säädetyt edellytykset täyttyvät ja että toimintaohjelman lopettaminen liittyi covid-19-pandemiaan ja tapahtui tuottajaorganisaation vastuuseen ja valvontaan kuulumattomista syistä.
            
            
               7.   Poiketen siitä, mitä 36 artiklan 3 kohdassa säädetään, monivuotisiin sitoumuksiin, kuten ympäristötoimiin, myönnettyä unionin taloudellista tukea ei peritä takaisin ja palauteta maataloustukirahastolle, jos sitoumusten pitkän aikavälin tavoitteita ja odotettuja hyötyjä ei voitu saavuttaa vuonna 2020 sen vuoksi, että sitoumukset keskeytyivät vuonna 2020 covid-19-pandemiaan liittyvistä syistä.
            
            
               8.   Poiketen siitä, mitä 48 artiklan 3 kohdan ensimmäisessä alakohdassa säädetään, vuonna 2020 voidaan toteuttaa korjaamatta jättämistä koskevia toimenpiteitä, jos kyseiseltä alalta on saatu kaupallista tuotantoa tavanomaisen tuotantosyklin aikana. Poiketen siitä, mitä 48 artiklan 3 kohdan neljännessä alakohdassa säädetään, vuoden 2020 osalta tukea voidaan hakea saman tuotteen ja saman alan raakana korjaamiseen ja korjaamatta jättämiseen.
            
            
               9.   Poiketen siitä, mitä 54 artiklan b alakohdassa ja 58 artiklan 3 kohdassa säädetään, vuonna 2020 suoritettavaa arviointia koskeva kertomus on toimitettava komissiolle viimeistään 30 päivänä kesäkuuta 2021.
            
            
               10.   Poiketen siitä, mitä 59 artiklan 1 ja 4 kohdassa säädetään, jos tuottajaorganisaatio on covid-19-pandemiaan liittyvistä syistä vuonna 2020 kykenemätön toteuttamaan korjaavia toimenpiteitä tätä varten vahvistetuissa määräajoissa, jäsenvaltiot voivat pidentää kyseisiä määräaikoja 59 artiklan 1 ja 4 kohdassa tarkoitettua neljää kuukautta pidemmälle.
            
            
               11.   Poiketen siitä, mitä 59 artiklan 1 kohdassa säädetään, jos tuottajaorganisaatio ei vuonna 2020 täytä 5 artiklan vaatimuksiin liittyviä hyväksymisperusteita covid-19-pandemiaan liittyvistä syistä, jäsenvaltiot eivät saa keskeyttää tuen maksamista asianomaiselle tuottajaorganisaatiolle.
            
            
               12.   Poiketen siitä, mitä 59 artiklan 2 kohdassa säädetään, jos tuottajaorganisaatio ei vuonna 2020 pysty toteuttamaan korjaavia toimenpiteitä hyväksynnän ollessa keskeytyksissä covid-19-pandemiaan liittyvistä syistä, jäsenvaltio voi pidentää kyseisten korjaavien toimenpiteiden toteuttamisen määräajan yli 12 kuukauteen siitä päivästä, jona tuottajaorganisaatio vastaanotti varoituskirjeen, mutta enintään 31 päivään joulukuuta 2020.
            
            
               13.   Poiketen siitä, mitä 59 artiklan 2 kohdan toisessa alakohdassa säädetään, vuotuisen tuen määrän vähentämistä 2 prosenttia jokaista tuottajaorganisaation hyväksynnän keskeyttämisen aikaista kalenterikuukautta tai sen osaa kohti ei sovelleta, jos tuottajaorganisaatio ei ole voinut vuonna 2020 toteuttaa korjaavia toimenpiteitä covid-19-pandemiaan liittyvistä syistä.
            
            
               14.   Poiketen siitä, mitä 59 artiklan 5 kohdassa säädetään, vuotuisen tuen määrän vähentämistä yhdellä prosentilla jokaista kalenterikuukautta tai sen osaa kohti ei sovelleta, jos tuottajaorganisaatio ei ole voinut vuonna 2020 toteuttaa korjaavia toimenpiteitä covid-19-pandemiaan liittyvistä syistä.
            
            
               15.   Poiketen siitä, mitä 59 artiklan 6 kohdan ensimmäisessä alakohdassa säädetään, vuotta 2020 ei oteta huomioon vahvistettaessa, onko asetuksen (EU) N:o 1308/2013 154 artiklan 1 kohdan b alakohdassa edellytettyä kaupan pidetyn tuotannon vähimmäismäärää tai -arvoa noudatettu.
            
            
               16.   Poiketen siitä, mitä 61 artiklan 6 kohdassa säädetään, jos toimintaohjelma päättyy vuonna 2020 ja jos asetuksen (EU) N:o 1308/2013 33 artiklan 5 kohdan b alakohdassa tarkoitettuja edellytyksiä ei ole noudatettu vuonna 2020 covid-19-pandemiaan liittyvistä syistä, toimintaohjelman viimeisen vuoden tuen kokonaismäärää ei vähennetä.
            
         
         II OSASTO
         
            VIINI
         
         
            2 artikla
            Tilapäinen poikkeaminen asetuksesta (EU) 2016/1149
            
               1.   Poiketen siitä, mitä delegoidun asetuksen (EU) 2016/1149 22 artiklassa säädetään, raakana korjaamista voidaan vuonna 2020 soveltaa samalla lohkolla kaksi tai useampi peräkkäinen vuosi.
            
            
               2.   Poiketen siitä, mitä delegoidun asetuksen (EU) 2016/1149 26 artiklassa säädetään, jäsenvaltiot voivat covid-19-pandemiaan liittyvissä tapauksissa ja tuensaajien viimeistään 15 päivänä lokakuuta 2020 esittämästä pyynnöstä pidentää keskinäisten rahastojen perustamisen tukikautta 12 kuukaudella sellaisten operaatioiden osalta, joiden tukikausi päättyi vuonna 2019.
            
            
               3.   Poiketen siitä, mitä delegoidun asetuksen (EU) 2016/1149 53 artiklan 1 kohdassa säädetään, jäsenvaltiot voivat covid-19-pandemiaan liittyvissä asianmukaisesti perustelluissa tapauksissa sallia muutosten, jota toteutetaan viimeistään 15 päivänä lokakuuta 2020, toteutus ilman ennakkohyväksyntää edellyttäen, että muutokset eivät vaikuta operaation minkään osan tukikelpoisuuteen tai operaation yleisiin tavoitteisiin ja edellyttäen että operaatioon hyväksytyn tuen kokonaismäärä ei ylity. Tuensaajien on ilmoitettava tällaisista muutoksista toimivaltaiselle viranomaiselle jäsenvaltioiden asettamissa määräajoissa.
            
            
               4.   Poiketen siitä, mitä delegoidun asetuksen (EU) 2016/1149 53 artiklan 1 kohdassa säädetään, jäsenvaltiot voivat sallia, että tuensaajat ilmoittavat covid-19-pandemiaan liittyvissä asianmukaisesti perustelluissa tapauksissa muutoksista, jotka toteutetaan viimeistään 15 päivänä lokakuuta 2020 ja joilla muutetaan asetuksen (EU) N:o 1308/2013 45, 46, 50 ja 51 artiklassa tarkoitettujen toimenpiteiden mukaisesti jo hyväksytyn operaatiokokonaisuuden tavoitetta, edellyttäen että käynnissä olevat yksittäiset toimet, jotka ovat osa operaatiokokonaisuutta, saatetaan päätökseen. Tuensaajien on ilmoitettava tällaisista muutoksista toimivaltaiselle viranomaiselle jäsenvaltioiden asettamassa määräajassa, ja niille tarvitaan toimivaltaisen viranomaisen ennakkohyväksyntä.
            
            
               5.   Poiketen siitä, mitä delegoidun asetuksen (EU) 2016/1149 54 artiklan 1 kohdassa säädetään, jos toimivaltaiselle viranomaiselle on ilmoitettu jo hyväksytyn operaation muutoksesta tämän artiklan 3 kohdan mukaisesti, kyseisessä operaatiossa jo toteutettuihin yksittäisiin toimiin maksetaan tukea, jos kyseiset toimet on toteutettu kokonaisuudessaan ja niille on tehty hallinnolliset ja tarvittaessa paikalla tehtävät tarkastukset komission täytäntöönpanoasetuksen (EU) 2016/1150 (5) IV luvun 1 jakson mukaisesti.
            
            
               6.   Poiketen siitä, mitä delegoidun asetuksen (EU) 2016/1149 54 artiklan 4 kohdan kolmannessa, neljännessä, viidennessä ja kuudennessa alakohdassa säädetään, jäsenvaltioiden on laskettava maksettavaksi tuleva tuki toteutuksen jälkeen paikalla tehdyssä tarkastuksessa määritellyn alan perusteella, kun maksupyyntö jätetään viimeistään 15 päivänä lokakuuta 2020, ja vaikka asetuksen (EU) N:o 1308/2013 46 ja 47 artiklan mukaisesti tuettuja toimia ei ole covid-19-pandemiaan liittyvistä syistä toteutettu koko sillä pinta-alalla, jolle tukea on haettu.
            
         
         III OSASTO
         
            LOPPUSÄÄNNÖKSET
         
         
            3 artikla
            Voimaantulo
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         
         
            Tehty Brysselissä 4 päivänä toukokuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 20.12.2013, s. 549.
         
            (2)  EUVL L 347, 20.12.2013, s. 671.
         
            (3)  Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).
         
            (4)  Komission delegoitu asetus (EU) 2016/1149, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 täydentämisestä viinialan kansallisten tukiohjelmien osalta ja komission asetuksen (EY) N:o 555/2008 muuttamisesta (EUVL L 190, 15.7.2016, s. 1).
         
            (5)  Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).